b'\n_START_ARTICLE_\nGrafi\xc4\x8dni uporabni\xc5\xa1ki vmesnik\n_START_PARAGRAPH_\nGr\xc3\xa1fi\xc4\x8dni upor\xc3\xa1bni\xc5\xa1ki vm\xc3\xa9snik (angle\xc5\xa1ko graphical user interface, okraj\xc5\xa1ano GUI, v\xc4\x8dasih se v angle\xc5\xa1\xc4\x8dini izgovori \xc2\xbbgooey\xc2\xab\xc2\xa0[guej], oziroma slovensko kar [gui]) je postopek vzajemnega delovanja z ra\xc4\x8dunalnikom s pomo\xc4\x8djo podob neposrednega upravljanja grafi\xc4\x8dnih slik in elementov (widgets) z besedilom. Kot \xc5\xbee sam opis kratice intuitivno pove, gre za vmesnik med uporabnikom in ra\xc4\x8dunalnikom oziroma programsko opremo._NEWLINE_Grafi\xc4\x8dni uporabni\xc5\xa1ki vmesniki prikazujejo elemente kot so ikone, okna in drugi pripomo\xc4\x8dki (gadgets). Prednika grafi\xc4\x8dnih uporabni\xc5\xa1kih vmesnikov so razvili raziskovalci Raziskovalnega in\xc5\xa1tituta Stanford v Menlo Parku pod vodstvom izumitelja Douglasa Carla Engelbarta. Ta vmesnik je v ve\xc4\x8duporabni\xc5\xa1kem operacijskem sistemu On-Line System uporabljal hiperpovezave v besedilu in delo z mi\xc5\xa1ko. Zamisel hiperpovezav so z grafiko naprej razvili in raz\xc5\xa1irili raziskovalci na raziskovalnem oddelku Xerox PARC v Palo Altu. Ta grafi\xc4\x8dni uporabni\xc5\xa1ki vmesnik je bil glavni vmesnik za ra\xc4\x8dunalnik Xerox Alto iz leta 1973. To je bil predhodnik vseh sodobnih splo\xc5\xa1no uporabnih grafi\xc4\x8dnih uporabni\xc5\xa1kih vmesnikov. Zaradi tega \xc5\xa1e danes nekateri za ta razred vmesnika uporabljajo kratico PUI (PARC User Interface). Tedaj je PUI vseboval grafi\xc4\x8dne elemente kot so okna, menuji, gumbi, potrditvena polja in ikone. V njem je bilo poleg tipkovnice mo\xc4\x8d podajati ukaze s kak\xc5\xa1no vhodno napravo, kot so mi\xc5\xa1ka, sledna krogla ali zaslon na dotik. Tak\xc5\xa1ne lastnosti vmesnikov PUI poudarja angle\xc5\xa1ki akronim WIMP, ki je okraj\xc5\xa1ava za Windows, Icons, Menus in Pointing device._NEWLINE_Ra\xc4\x8dunalni\xc5\xa1ki programerji obi\xc4\x8dajno uporabljajo ustrezne API vmesnike (angl. Application Programming Interface) oziroma programske knji\xc5\xbenice (v visokonivojskih programskih jezikih), ki jim omogo\xc4\x8dajo enostavnej\xc5\xa1o in hitrej\xc5\xa1o implementacijo grafi\xc4\x8dnih uporabni\xc5\xa1kih vmesnikov._NEWLINE_Razen grafi\xc4\x8dnega uporabni\xc5\xa1kega vmesnika \xc5\xa1tejemo v kategorijo uporabni\xc5\xa1kih vmesnikov tudi TUI (angl. Text User Interface) in CLI (angl. Command Line Interface) vmesnika.'